היום שאחרי חמאס ברצועת עזה

חזון:

**מדינת ישראל כמדינה יהודית-דמוקרטית, חזקה, בטוחה ומשגשגת.**

עקרונות:

**טווח הזמן המיידי**

* **חתירה לפירוק חמאס**: המשך פעולת צה"ל לפגיעה ביכולות הצבאיות, השלטוניות והארגוניות של חמאס, לצורך יצירת לחץ לקיום עסקת חטופים ומניעת איום מרצועת עזה לעבר ישראל לאורך זמן.
* **קידום עסקת חטופים** והשבתם כחובה מוסרית – וכנושא בדחיפות גבוהה.
* **יצירת קואליציה אמריקאית-ישראלית-ערבית**:
* להעברת האחריות לטיפול באזרחי רצועת עזה מישראל לגורם מקומי פלסטיני בפיקוח בינ"ל ואזורי המתואם עם ישראל;
* למנוע התעצמות חמאס בעזה והתחזקותו באיו"ש;
* לסיום העימות מול חזבאללה בלבנון באופן שיאפשר החזרת התושבים בביטחון;
* לחיזוק היחסים עם מדינות השלום;
* לקידום יחסים עם סעודיה ומדינות ערביות ומוסלמיות נוספות
* להיערכות לטיפול בכלל האיומים מאיראן, בדגש על תכנית הגרעין ופעילותה של איראן באזור.

**הסכמה על חזון ישראלי-אמריקאי משותף בזירה הפלסטינית**: כתחליף לדרישה למדינה פלסטינית היום, המבוסס על ישות פלסטינית שעומדת בשלושה מבחנים

1. פועלת לעצירת טרור נגד ישראל;
2. מפסיקה ההסתה נגד ישראל במערכות החינוך, הפורמליות והלא-פורמלאיות ובזירה הבינ"ל;
3. עוצרת התשלום לטרוריסטים.

**תקופת הביניים**

1. המישור הבטחוני
* ישראל תשמור על חופש פעולה מבצעי ברצועת עזה, ועל האחריות הביטחונית הגוברת גם עם העברת אחריות לגורם שלטוני אחר, על מנת למנוע התעצמות ובניין תשתיות טרור ברצועת עזה.
* מרחב אבטחה בגבול ישראל-רצועת עזה יתקיים כל עוד יתקיים בו צורך.
* ישראל תוודא את קיומו של "סוגר דרומי" בגבול רפיח-מצרים למניעת התעצמות מחודשת, בשת"פ עם מצרים וארה"ב ותוך פיקוח ומניעת הברחות מעל ומתחת לקרקע לאורך זמן.
* ישראל תשלוט ביטחונית בכל השטח ממערב לירדן, לרבות במעטפת של עזה ובאיו"ש (יבשתי, ימי, אווירי, ספקטרום) למניעת התעצמות גורמי טרור ולסיכול איומים מהם כלפי ישראל, כל זאת ללא מניעת סיוע הומניטרי ופיתוח כלכלי.
* יתקיים פירוז מוחלט ברצועת עזה מכל יכולת צבאית. פירוז זה ימומש דרך הפחתת יכולות אויב ע"י ישראל, שימור אחריות ביטחונית גוברת ובניית מנגנון פירוז ע"י שלטון מקומי בפיקוח ארה"ב. יתקיימו יכולות צבאיות לשימור סדר ציבורי בלבד.
1. המישור האזרחי
* ניהול הצד האזרחי - כלכלי של תושבי רצועת עזה יבוצע ע"י גורם פלסטיני טכנוקרטי, מפוקח ע"י קבוצת "חמש מדינות ערב", ארה"ב והקהילה הבינ"ל. גורם ניהולי זה לא יקבל מימון או תמיכה מגורמי טרור או מגופים שתומכים בטרור.
* חמאס כארגון צבאי או חברתי, כל עוד הוא מוגדר כארגון טרור, לא ייקח חלק בשום ממשל בעזה או באיו"ש ולא יורשה להשתתף בבחירות. קיום ממשלה פלסטינית לא יפגע ביכולותיה של ישראל לפעול למניעת התעצמות חמאס.
* תהליך רפורמה במערכת החינוך ברצועת עזה ובאיו"ש יבוצע, תוך הסתייעות בחברות קבוצת 5 מדינות ערב ואחרות שיש להן ניסיון בקידום דה-רדיקליזציה בשטחן.
* ישראל תפעל לסגירת אונר"א, שפעיליה היו מעורבים בטבח ה-7 באוקטובר, תוך העברת אחריות בתי הספר בתהליך הדרגתי מתוכנן לידי הגורם הניהולי ברצועת עזה ולרשות הפלסטינית באיו"ש, ותוך העברה מתוכננת של שירותי אונר"א לסוכנויות סיוע בינ"ל אחרות.
* תהליך שיקום רצועת עזה יותנה בהמשך תהליך הפירוז ובשימורו, בהתאם לפרמטרים שיקבעו מראש בין ישראל וארה"ב. תכנית השיקום תבוצע בפיקוח בינ"ל ואזורי, ע"י מדינות המקובלות על ישראל.
* סיוע הומניטרי – לישראל אין מדיניות הרעבה של תושבי עזה למרות מעורבותה העמוקה של האוכלוסייה העזתית בזוועות 7 באוקטובר ובהחזקת החטופים מאז. עם זאת, הסיוע יוגבל עד להשבת החטופים ויינתן ע"י כל גורם בינ"ל חיובי שיתאם זאת עם ישראל.

**הטווח הארוך**

* כל הסדר בין ישראל לפלסטינים יושג במו"מ ישיר בין הצדדים, ויבוצע לאחר תקופה של כ-5 שנים, במסגרתה תיבחן היכולת לכינון רפורמות מקיפות ברשות הפלסטינים ולקיום פירוז לצד שיקום ברצועת עזה, בפיקוח בינ"ל ואזורי.
* לא תינתן שום מחויבות ישראלית בחמש השנים הבאות להקמת מדינה פלסטינית – מהלך שייתפס כפרס לחמאס.
* ישראל תצהיר ותפעל למנוע "גלישה" למציאות של מדינה אחת באיו"ש.